Základná charakteristika „Návrhu výdavkov rozpočtových kapitol na rok 2003 vo forme programov“

V rámci prípravy návrhu rozpočtu na rok 2003 spracovalo svoje výdavky v plnej programovej štruktúre so zapracovanými merateľnými ukazovateľmi 9 rozpočtových kapitol (v roku 2002 to boli 4 kapitoly). Výdavky týchto rozpočtových kapitol predstavujú 104,5 mld Sk. 

Ostatné rozpočtové kapitoly, ktoré v zmysle schváleného postupu pre rok 2003 nevytvorili programové štruktúry, rozpočtujú v programoch, resp. projektoch len časť svojich výdavkov (sú to najmä výdavky na spolufinancovanie projektov EÚ). Celkovo sa na schválenie predkladá 98 programov a 14 medzirezortných programov, v ktorých sa rozpočtuje 117,8 mld Sk, čo predstavuje 40,4 % celkových výdavkov štátneho rozpočtu. V prípade splnenia pôvodného zámeru rozpočtovať v plnej programovej štruktúre aj výdavky kapitoly MPSVR SR (korigovaný uznesením vlády SR č.1207/2002), by výška výdavkov realizovaná v programoch predstavovala 49,5 % celkových výdavkov štátneho rozpočtu.

Jednotliví správcovia rozpočtových kapitol formulovali v rámci programových štruktúr 14 medzirezortných programov.  Pri spolupráci jednotlivých gestorov s účastníkmi sa potvrdilo, že o medzirezortných programoch je potrebné rokovať už v čase rozpracovania limitov výdavkov na základe východísk návrhu štátneho rozpočtu. Pri schvaľovaní návrhu rozpočtu na príslušný rok musia byť vyjasnené vzájomné kompetencie, ako aj zdroj a výška výdavkov. To umožní zapracovať výdavky na medzirezortné úlohy do limitov výdavkov. Metodické postupy bude MF ešte prispôsobovať potrebám praxe – najmä medzirezortné programy.

Z hľadiska organizácie práce na príprave a realizácii programov sa potvrdilo, že tí správcovia rozpočtových kapitol, ktorí vytvorili priestor pre metodiku programového rozpočtovania vo svojej organizačnej štruktúre, mali kvalitnejšie výstupy.   

Ministerstvo obrany malo pri tvorbe programovej štruktúry svojej rozpočtovej kapitoly špecifické postavenie vzhľadom na to, že spolupracovalo aj so špecializovanými zahraničnými odborníkmi na plánovanie, čo súvisí s prípravou SR na vstup do NATO. V programovej štruktúre sa to pozitívne prejavilo v tom, že bola vytvorená  programová štruktúra na kvalitnom plánovaní aktivít rezortu nielen na rozpočtový rok 2003, ale aj na nasledujúce roky.

Osobitným okruhom projektov v programových štruktúrach rozpočtových kapitol sú projekty rozpočtované na základe finančných memoránd  EÚ a spolufinancované z predvstupových fondov PHARE, ISPA a SAPARD. Výdavky na spolufinancovanie týchto programov sa zapracovali do kapitoly VPS v sume 4,5 mld Sk, čo umožňuje získať z uvedených fondov EÚ v roku 2003 celkom 7,9 mld Sk. Upresňovanie členenia výdavkov na jednotlivé projekty sa vykonalo v súčinnosti s rozpočtovými kapitolami. Upresnenie, ktoré vyústilo aj do  vytvorenia niekoľkých medzirezortných programov (najmä pod gestorstvom kapitoly Úradu vlády), umožní v roku 2003 bezproblémovejšiu realizáciu rozpočtu. 

Pri porovnaní postupu  spracovania návrhov štátneho rozpočtu na rok 2002 a na rok 2003 v časti programov je možné konštatovať čiastočný pokrok. Ministerstvo financií v súčasnosti vyhodnocuje dosiahnutý stav v programovom rozpočtovaní a pripravuje nové prístupy k jeho ďalšiemu uplatňovaniu. Priority kladie na odstránenie prílišnej atomizácie zdrojov, odstránenie formálnosti pri definovaní merateľných efektov a zníženie administratívnej náročnosti pri uplatňovaní programového rozpočtovania. Okrem toho bude potrebné jednoznačne definovať miesto programového rozpočtovania v etape prípravy návrhu štátneho rozpočtu (resp. viacročného rozpočtovania), prípadne v etape prezentácie vecného použitia schválených limitov výdavkov rozpočtových kapitol.

Vysvetlivky k predloženým programovým štruktúram rozpočtových kapitol

V prvej tabuľke sa predkladá štruktúra zdrojov, ktorými bude rozpočtová kapitola disponovať. Ak sa v programovej štruktúre použijú aj zdroje rozpočtované mimo kapitoly, osobitne sa kvantifikujú zdroje určené na spolufinancovanie v rámci kapitoly VPS, nenávratné zdroje zo zahraničia (predvstupové fondy EÚ), resp. iné zdroje (z privatizácie). 
Zdroje kvantifikované na roky 2004 a 2005 je potrebné posudzovať ako predbežný návrh, ktorý zohľadňuje aj mieru realizácie programov. Pre zostavenie návrhu štátneho rozpočtu na uvedené roky v súčasnosti nemajú významnejšiu vypovedaciu schopnosť.

V druhej tabuľke sa prostriedky rozpočtované z programových štruktúrach analyzujú z hľadiska základných kategórií ekonomickej klasifikácie. 

V tretej tabuľke sa konkretizujú jednotlivé programy:
•	realizované priamo zo zdrojov rozpočtovej kapitoly
•	realizované zo zdrojov rozpočtovaných v kapitole VPS
•	resp. podprogramy, v ktorých pôsobí rozpočtová kapitola ako účastník
           medzirezortných programov
	
V časti Zámery a ciele programov, podprogramov a  prvkov  sú uvedené zámery programov a ciele jednotlivých častí programovej štruktúry. K niektorým častiam programov formulovali rozpočtové kapitoly viac cieľov.
Merateľné ukazovatele:  V tejto časti plnoprogramové  rozpočtové kapitoly formulovali merateľné ukazovatele k stanoveným cieľom. Zámerom bolo, aby sa uviedli aj plánované hodnoty merateľného ukazovateľa pre rok 2003, tak aby tieto boli porovnateľné  s dosiahnutou skutočnosťou.
	 Niektoré rozpočtové kapitoly v súlade s  metodikou stanovovania cieľov a merateľných ukazovateľov  uviedli potrebné údaje do tejto časti programovej štruktúry. 
Vo viacerých prípadoch  sa podarilo formulovať merateľný ukazovateľ, ktorý však nebol  kvantifikovaný.  V týchto prípadoch neboli ponechané merateľné ukazovatele.

Obsah

Rozpočtová kapitola                      					  číslo strany 

Úrad vlády SR  	1
Ústavný súd SR	5
Najvyšší súd SR 	7
Generálna prokuratúra SR	9
Slovenská informačná služba	11
Ministerstvo zahraničných vecí SR	13
Ministerstvo obrany SR 	15
Ministerstvo vnútra SR	31
Ministerstvo spravodlivosti SR	49
Ministerstvo financií SR	51
Ministerstvo životného prostredia SR	55
Ministerstvo školstva SR	59
Ministerstvo zdravotníctva SR	69
Ministerstvo práce, sociálnych vecí a rodiny SR	79
Ministerstvo kultúry SR	81
Ministerstvo hospodárstva SR	87
Ministerstvo pôdohospodárstva SR	95
Ministerstvo výstavby a regionálneho rozvoja SR	109
Ministerstvo dopravy, pôšt a telekomunikácií SR	115
Úrad geodézie, kartografie a katastra SR	123
Štatistický úrad SR	125
Úrad pre normalizáciu, metrológiu a skúšobníctvo SR	127
Úrad pre štátnu službu SR	129
Národný bezpečnostný úrad	131
Správa štátnych hmotných rezerv SR	133
Slovenská akadémia vied	135

Poznámka: Plnoprogramové rozpočtové kapitoly sú uvedený tučným písmom

Návrh výdavkov rozpočtovej kapitoly v programovej štruktúre roku 2003

Viď súbor: Navrh vydavkov rozpoctovej kapitoly v programovej strukture.pdf